דרך מדינת קליפורניה מספר 1

דרך מספר 1 (באנגלית: State Route 1) בקליפורניה היא כביש שאורכו כ-883 קילומטרים המחבר בין לגט בצפון לסן חואן קפיסטרנו בדרום. הכביש עובר לאורך חלק נכבד מחוף האוקיינוס השקט של מדינת קליפורניה, שנחשב בעיני רבים לאחד מן החופים היפים בעולם. הכביש נפתח בשנת 1934.

תיאור הכביש 
לאורכו של הכביש מספר גדול של נקודות תיירות. כאשר נוסעים על הכביש מצפון לדרום, עוברים בגשר שער הזהב לפני שמגיעים לסן פרנסיסקו. לאחר מכן הכביש מתפתל בקטע מסוכן המוכר כמגלשת השטן, שם הכביש נמצא בסכנה תמידית של הישטפות אל הים, ונסגר בעבר מספר פעמים, לתקופות של כמה חודשים, לאחר שנזק נגרם לתשתית בעקבות חלחול גשמים. נבנתה מנהרה שעוקפת את האזור המסוכן ונפתחה ב-2013.

הכביש ממשיך ועובר במפרץ חצי הירח, לא רחוק משם ישנו מגדלור עתיק שנמצא בשמורת הטבע פיג'ן פוינט. דרומה יותר הכביש עובר דרך העיירה סנטה קרוז, ולאחר מכן ליד העיירות כרמל ומונטריי, שביניהן נמצא אזור בשם חוף החלוקים, שבו גרים כמה מהאנשים העשירים ביותר בארצות הברית. קהילה זו מציעה לתיירים מגוון של שירותי בריאות, ספא, מסלולי גולף וכדומה. כביש 17 מיל המתפתל לאורך החוף מספק נקודות רבות לתצפית.

הכביש ממשיך דרומה דרך צוקים מרשימים - Big Sur, שבאזורם נמצא חוף שאליו נוהרים אלפי אריות ים בתקופת הרבייה, ולאחר מכן ליד טירת הרסט שבנה איל העיתונות העשיר ויליאם רנדולף הרסט, ומהווה כיום מוזיאון בתשלום שבו נערכים סיורים מודרכים. הוא ממשיך דרך סנטה ברברה ומאליבו עד לוס אנג'לס. בהמשך עובר הכביש גם דרך חוף סנסט, קורונה דל מאר וחוף הלגונה במחוז אורנג'.

לאורך מרבית הדרך ניתן לצפות בסוגים רבים של נוף פראי, צמחייה ובעלי חיים רבים, ביניהם אריות ים, דולפינים, כלבי ים ויונקים ימיים נוספים.

קישורים חיצוניים

ארצות הברית: כבישים
קליפורניה: תחבורה
דרכי נוף
ארצות הברית: תיירות
מחוז מנדוסינו
מחוז לוס אנג'לס
מחוז אורנג' (קליפורניה)